**Tamsirt tis 4uz : Ṭṭradat ibuniqen:**

**Tazwert:** Iqerṭağiyen sbedden kra n yiγessuren n tnezzut deg Lispan d La Sicile, maca tilin-nsen deg La Sicile, tesssemlal-iten d Rruman akked temnaḍin n Ṭelyan. Timlilit-a tegla-d s kra n ṭṭradat iswi-nsen d aγmar(domination). Ṭṭradat-a (264 almi d 146 q. t. s. Σ) εeddan γef tlata n talliyin. D tid iwumi qqaren ‘ṭṭradat ibuniqen’.

 **Ṭṭrad abuniqi 1u: 264 241 q. t. s. Σ:** Ṭṭrad-a yella-d deg tegzirt n la Sicile mi d-tceyyeε Rum igen γer la Sicile iwakken ur tettaṭṭaf ara Qerṭağ tamdint n Messin. Mi yebda ṭṭrad abuniqi amezwaru, agellid n temdint n ‘Syracuse’ (Gélon de Syracuse) yettwassnen s tezmert, yedda d Qerṭağ. Maca, asmi iwala lǧehd n yigen arumani yennerna, yuγ-d lehna i yiman-is d uγref-is. Xas akken Qerṭağ teggra-d weḥd-s, yeqqim-as-d yilel d annar-is, acku Irumanen ur sεin ara iγerruba, ur ssinen ara ad ten-selḥun almi i ten-slemden yigrikiyen. Maca, igen arumani yessaweḍ ad yekcem γer cceṭ n Tefriqt Ugafa ddaw n leεnaya n Regulus. S yin akin, igen aqerṭaği yuγal-it-id lğehd, yenγa Regulus. Irumanen heyyan akken iwata, rnan (γelben) Iqerṭağiyen. Iqerṭağiyen mi walan dakken xesren, ssutren talwit i Rum. Ğğan tikti-nni n tuṭṭfa n la Sicile, uγalen γer deffir. Qerṭağ teffeγ s lexsara tameqqrant ama deg yedrimen neγ deg wakal, terna txelles tabzert i Rum. Ruḥen-as aṭas n yiγessuren deg ‘la Sicile’.

 Mi yekfa ṭṭrad abuniqi amezwaru, yekker ṭṭrad n les mercenaries (241 – 238 q. t. s. ∑) acku ur ttwaxellsen ara. D acu kan Hamilcar Barca yessaweḍ ad yesseḥbes ṭṭrad-a yerna yaɛreḍ ad d-yerr ttar n Qerṭağ, yuɣal yemmut deg useggas 229 q. t. s. ∑, yusa-d deg umkan-is uḍeggal-is Hasdrubal i yesbedden tamdint n Qerṭğen deg Lispan. Mi yemmut uneggaru-a deg useggas 221 q. t. s. ∑, yuγal-d deg umkan-is mmi-s n Hamilcar, Hannibal.

**Ṭṭrad abuniqi wis sin : 218 202 / 201 q. t. s. Σ :** Hannibal yesbedd igen deg Lispan, yexdem imenγi mgal Irumanen, yesseqdec i tikelt tamezwarut iγersiwen (am yilfan) deg ṭṭrad. Deg ubrid-is γer Rum, yerbeḥ deg kra n yimennuγen, maca mmuten-as aṭas n yiγersiwen d yiserdasen. Yewweḍ γer Rum, maca ikukra ad tt-yeṭṭef γas akken yezmer. Ihi, zzin-as deg Ṭṭelyan, yettwaεzel. Deg tallit-a, win iwumi qqaren Sipion l’Africain yewwi-d ṭṭrad γer Tefriqt ugafa yessuter lemεawna sγur Syphax mgal Qerṭağ. Taneggarut-a tessawel-as i Hannibal, tella-d temlilit deg Zama deg 202 q. t. s. Σ. Syphax yerna γer Hannibal, ma d Masensen yerna γer yirumanen. Irumanen seyyfen γef yiqerṭağiyen ad asen-fken iγerruba-nsen, ad rnun ad xellsen tabzert, yerna ur xeddmen ara ṭṭrad armi s ttesriḥ si Rum.

**Ṭṭrad abuniqi wis tlata: (149 146 q. t. s. Σ):** Rum tceyyeε-d iserdasen-is seddaw n tecdaḍt n Sipion Emilien γer Qerṭağ. Mbaεd kra n yimennuγen, yessaweḍ Sipion Emilien ad yexdem fell-as lḥers, ma γer taggara, γelben-ten yirumanen. Ineggura-a kecmen γer Qerṭağ, sserγen-tt rnan zerεen tisent (lemleḥ) deg wakal-is iwakken ur d-imeqqi kra deg-s.

**Taggrayt:** Гas akken tamdint n Qerṭağ teγli thudd, maca taγerma n yiqerṭağiyen mazal later-is ar ass-a deg yeḥricen yemgaraden n tudert.

**Tamawt**: Гrem kra n yedlisen:

Mahfoud KADDACHE, l’Algérie dans l’antiquité, éd ENAL, 1992 neγ : l’Algérie des Algériens, de la préhistoire jusqu’à 1954, 2002

Gabriel CAMPS, Les berbères, mémoire et identité, éd Barzakh

Charles-André JULIEN, Histoire de l’Afrique du Nord, depuis la préhistoire jusqu’à 1830